CELEX: 32022R0850
Language: lt
Date: 2022-05-30 00:00:00
Title: Europos Parlamento ir Tarybos reglamentas (ES) 2022/850 2022 m. gegužės 30 d. dėl tarpvalstybinio elektroninio keitimosi duomenimis teisminio bendradarbiavimo civilinėse ir baudžiamosiose bylose srityje kompiuterinės sistemos (sistemos e. CODEX), kuriuo iš dalies keičiamas Reglamentas (ES) 2018/1726 (Tekstas svarbus EEE)

2022 6 1   
               
               
                  LT
               
               
                  Europos Sąjungos oficialusis leidinys
               
               
                  L 150/1
               
            
         EUROPOS PARLAMENTO IR TARYBOS REGLAMENTAS (ES) 2022/850
         2022 m. gegužės 30 d.
         dėl tarpvalstybinio elektroninio keitimosi duomenimis teisminio bendradarbiavimo civilinėse ir baudžiamosiose bylose srityje kompiuterinės sistemos (sistemos e. CODEX), kuriuo iš dalies keičiamas Reglamentas (ES) 2018/1726
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 81 straipsnio 2 dalį ir 82 straipsnio 1 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     vienas pagrindinių Sąjungos laisvės, saugumo ir teisingumo erdvės tikslų, įtvirtintų Sutarties dėl Europos Sąjungos veikimo (SESV) trečiosios dalies V antraštinėje dalyje – piliečiams ir įmonėms veiksmingai užtikrinti teisę kreiptis į teismą ir palengvinti valstybių narių teisminį bendradarbiavimą civilinėse, įskaitant komercines, ir baudžiamosiose bylose;
                  
               
                     (2)
                  
                  
                     teisingumo sistemomis kartais būna sunku pasinaudoti dėl įvairių priežasčių, pavyzdžiui, formalistinių ir daug kainuojančių teisinių procedūrų, ilgos procesų trukmės ir didelių naudojimosi teismų sistemomis išlaidų;
                  
               
                     (3)
                  
                  
                     dėl to svarbu sukurti tinkamus kanalus, kuriais būtų užtikrinta galimybė teisingumo sistemoms veiksmingai bendradarbiauti skaitmeniniu būdu. Todėl būtina Sąjungos lygmeniu nustatyti informacinių technologijų sistemą, kuria būtų sudaromos sąlygos greitam, tiesioginiam, sąveikiam, tvariam, patikimam ir saugiam tarpvalstybiniam elektroniniam keitimuisi su bylomis susijusiais duomenimis, kartu visuomet gerbiant teisę į asmens duomenų apsaugą. Tokia sistema turėtų padėti gerinti galimybę naudotis teise kreiptis į teismą ir didinti skaidrumą suteikiant piliečiams ir įmonėms galimybę skaitmeniniu būdu keistis dokumentais ir įrodymais su teisminėmis ar kitomis kompetentingomis institucijomis, kai tai numatyta nacionalinėje arba Sąjungos teisėje. Ta sistema turėtų padidinti piliečių pasitikėjimą Sąjunga ir valstybių narių teisminių bei kitų kompetentingų institucijų tarpusavio pasitikėjimą;
                  
               
                     (4)
                  
                  
                     siekiant stiprinti teisės viršenybę ir pagrindinių teisių garantijas Sąjungoje, visų pirma palengvinant naudojimąsi teise kreiptis į teismą, turėtų būti skatinamas civilinių ir baudžiamųjų bylų nagrinėjimo procesų skaitmeninimas;
                  
               
                     (5)
                  
                  
                     šis reglamentas yra skirtas tarpvalstybiniam elektroniniam keitimuisi duomenimis teisminio bendradarbiavimo civilinėse ir baudžiamosiose bylose srityje. Teisminis bendradarbiavimas civilinėse ir baudžiamosiose bylose ir atitinkamos teisminių ar kitų kompetentingų institucijų kompetencijos sritys turėtų būti suprantami vadovaujantis Sąjungos teisės aktais ir Europos Sąjungos Teisingumo Teismo jurisprudencija;
                  
               
                     (6)
                  
                  
                     jau yra sukurta tarpvalstybiniam elektroniniam keitimuisi su bylomis susijusiais duomenimis skirtų priemonių, kurios nepakeitė esamų valstybėse narėse jau įdiegtų galinių sistemų arba dėl kurių nereikėjo atlikti daug kainuojančių šių sistemų modifikacijų. Pagrindinė tokia iki šiol sukurta priemonė yra Ryšių palaikymo e. teisingumo srityje keičiantis duomenimis internetu sistema (sistema e. CODEX);
                  
               
                     (7)
                  
                  
                     sistema e. CODEX yra priemonė, specialiai parengta siekiant palengvinti tarpvalstybinį elektroninį keitimąsi duomenimis teisminio bendradarbiavimo civilinėse ir baudžiamosiose bylose srityje. Vis labiau skaitmeninant civilinių ir baudžiamųjų bylų procesus, sistema e. CODEX siekiama padidinti kompetentingų institucijų tarpvalstybinių ryšių veiksmingumą ir palengvinti piliečių bei įmonių naudojimąsi teise kreiptis į teismą. Iki sistemos e. CODEX perdavimo Europos Parlamento ir Tarybos reglamentu (ES) 2018/1726 (3) įsteigtai Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūrai (eu-LISA), sistemą e. CODEX valdys valstybių narių ir organizacijų konsorciumas, teikiant finansavimą pagal Sąjungos programas (sistemą e. CODEX valdantis subjektas);
                  
               
                     (8)
                  
                  
                     sistema e. CODEX numatomas sąveikus sprendimas teisingumo sektoriuje kompetentingų nacionalinių institucijų, pavyzdžiui, teismų ar kitų organizacijų, IT sistemoms sujungti. Todėl sistemą e. CODEX reikėtų laikyti tinkamiausiu sprendimu kuriant sąveikų, saugų ir decentralizuotą nacionalinių IT sistemų teisminio bendradarbiavimą civilinėse ir baudžiamosiose bylose srityje tarpusavio ryšių tinklą;
                  
               
                     (9)
                  
                  
                     šio reglamento tikslais elektroninis keitimasis duomenimis apima bet kokį turinį, kurį galima elektronine forma perduoti naudojantis sistema e. CODEX, pavyzdžiui, tekstą arba garsą, vaizdo ar audiovizualinius įrašus, juos pateikiant struktūrizuotų ar nestruktūrizuotų duomenų, rinkmenų arba metaduomenų forma;
                  
               
                     (10)
                  
                  
                     šiame reglamente nenumatoma, kad sistemos e. CODEX naudojimas yra privalomas. Kartu reglamente nėra ir nuostatų, kuriomis valstybėms narėms būtų užkertamas kelias plėtoti ir išlaikyti bandomojo naudojimo atvejus;
                  
               
                     (11)
                  
                  
                     sistemą e. CODEX sudaro du programinės įrangos elementai: tinklų sietuvas, skirtas keitimuisi pranešimais su kitais tinklų sietuvais; jungtis, turinti keletą funkcijų, susijusių su pranešimų perdavimu tarp nacionalinių IT sistemų. Šiuo metu tinklų sietuvo pagrindas yra Komisijos tvarkoma Europos infrastruktūros tinklų priemonės struktūrinė dalis, vadinama „eDelivery“, o jungtį valdo sistemą e. CODEX valdantis subjektas. Jungtimi užtikrinamos tokios funkcijos, kaip elektroninių parašų patikrinimas per saugumo biblioteką ir įteikimo įrodymas. Be to, sistemą e. CODEX valdantis subjektas yra parengęs skaitmeninių formų, naudotinų konkrečiuose civiliniuose ir baudžiamuosiuose procesuose, kurių atžvilgiu jis išbandė sistemą e. CODEX, duomenų schemas;
                  
               
                     (12)
                  
                  
                     atsižvelgiant į sistemos e. CODEX svarbą tarpvalstybiniam keitimuisi duomenimis Sąjungoje teisminio bendradarbiavimo srityje, sistema e. CODEX turėtų būti sukurta nustatant tvarią Sąjungos teisinę sistemą, kurioje būtų numatytos jos veikimo bei plėtojimo taisyklės. Tokia teisine sistema turėtų būti užtikrinta Europos Sąjungos pagrindinių teisių chartijoje nustatytų pagrindinių teisių, ypač įtvirtintų VI antraštinėje dalyje ir 47 straipsnyje dėl teisės į veiksmingą teisinę gynybą ir teisingą bylos nagrinėjimą, apsauga. Sistema jokiu būdu neturėtų pakenkti toms pagrindinėms teisėms apsaugoti būtinų procesinių teisių apsaugai. Joje taip pat turėtų būti aiškiai nustatyti ir nurodyti sistemos e. CODEX komponentai, kad būtų galima užtikrinti jos techninį tvarumą ir saugumą. Sistemoje e. CODEX turėtų būti nustatyti e. CODEX prieigos taško IT komponentai: jį turėtų sudaryti tinklų sietuvas saugiam ryšiui su kitais nustatytais tinklų sietuvais palaikyti ir jungtis keitimuisi pranešimais palaikyti. Sistema e. CODEX taip pat turėtų apimti skaitmeninius procedūrų standartus, kad e. CODEX prieigos taškus būtų galima naudoti teisinėms procedūroms, numatytoms teisminio bendradarbiavimo civilinėse ir baudžiamosiose bylose srityje priimtuose Sąjungos teisės aktuose, ir būtų sudaryta galimybė keistis informacija tarp e. CODEX prieigos taškų;
                  
               
                     (13)
                  
                  
                     atsižvelgiant į tai, kad semantinis sąveikumas – vienas iš sąveikumo lygmenų – turėtų padėti pasiekti šio reglamento tikslą užtikrinti prasmingą standartizuotą sąveiką tarp dviejų ar daugiau šalių, ypač daug dėmesio reikėtų skirti ES e. teisingumo baziniam žodynui – pakartotinai naudotinų semantinių terminų ir apibrėžčių ištekliui, naudojamam siekiant ilgainiui ir visais naudojimo atvejais užtikrinti duomenų nuoseklumą ir duomenų kokybę;
                  
               
                     (14)
                  
                  
                     kadangi būtina užtikrinti ilgalaikį sistemos e. CODEX ir jos valdymo tvarumą, kartu gerbiant teisminių institucijų nepriklausomumo principą, reikėtų paskirti tinkamą sistemą e. CODEX valdantį subjektą. To subjekto vykdomo sistemos e. CODEX valdymo kontekste turėtų būti užtikrinamas teisminių institucijų nepriklausomumas;
                  
               
                     (15)
                  
                  
                     sistemai e. CODEX valdyti tinkamiausias subjektas yra agentūra, nes jos valdymo struktūra valstybėms narėms būtų sudaromos sąlygos įsitraukti į sistemos e. CODEX valdymą dalyvaujant agentūros valdančiosios tarybos, programos valdybos ir patariamosios grupės veikloje. Agentūra eu-LISA turi tinkamos didelės apimties IT sistemų valdymo patirties. Todėl agentūrai eu-LISA turėtų būti pavesta imtis sistemos e. CODEX valdymo. Taip pat būtina pakoreguoti esamą agentūros eu-LISA valdymo struktūrą, t. y. pritaikyti jos Valdančiosios tarybos atsakomybės sritis ir įsteigti e. CODEX patariamąją grupę. Todėl Reglamentas (ES) 2018/1726 turėtų būti atitinkamai iš dalies pakeistas. Be to, atsižvelgiant į lyčių pusiausvyrą, turėtų būti įsteigta speciali e. CODEX programos valdyba. Sistemos e. CODEX programos valdyba turėtų konsultuoti agentūros eu-LISA valdančiąją tarybą veiklos prioritetų nustatymo klausimais, be kita ko, dėl skaitmeninių procedūrų standartų rengimo, naujų funkcijų ir naujų programinės įrangos versijų;
                  
               
                     (16)
                  
                  
                     pagal Reglamento (ES) 2018/1726 19 straipsnį agentūros eu-LISA Valdančiosios tarybos funkcijos yra, inter alia, užtikrinti, kad visi agentūros eu-LISA sprendimai ir veiksmai, darantys poveikį didelės apimties IT sistemoms laisvės, saugumo ir teisingumo erdvėje, nepažeistų teisminių institucijų nepriklausomumo principo. To principo laikymasis papildomai užtikrinamas agentūros eu-LISA valdymo struktūra ir finansavimo sistema. Taip pat svarbu į sistemos e. CODEX valdymą per e. CODEX patariamąją grupę ir e. CODEX programos valdybą įtraukti teisės specialistus, kitus ekspertus ir atitinkamus suinteresuotuosius subjektus. Išsami teisės specialistų, kitų ekspertų ir atitinkamų suinteresuotųjų subjektų dalyvavimo tvarka ir sąlygos turėtų sudaryti galimybes veiksmingam jų dalyvavimui ir veiksmingam konsultavimuisi su jais, visų pirma užtikrinant, kad būtų tinkamai atsižvelgiama į jų atsiliepimus;
                  
               
                     (17)
                  
                  
                     atsižvelgiant į agentūros eu-LISA prioritetines užduotis sukurti ir valdyti atvykimo ir išvykimo sistemą (AIS), Europos kelionių informacijos ir leidimų sistemą (ETIAS), centralizuotą valstybių narių, turinčių informacijos apie priimtus trečiųjų šalių piliečių ir asmenų be pilietybės apkaltinamuosius nuosprendžius, nustatymo sistemą (ECRIS-TCN), peržiūrėtą Šengeno informacinę sistemą (SIS), Vizų informacinę sistemą (VIS) ir sistemą Eurodac, taip pat į strateginę užduotį nustatyti ES informacinių sistemų sąveikumo sistemą, agentūra eu-LISA atsakomybę už sistemą e. CODEX turėtų perimti laikotarpiu nuo 2023 m. liepos 1 d. iki 2023 m. gruodžio 31 d;
                  
               
                     (18)
                  
                  
                     e. CODEX korespondentai turėtų turėti teisę pagal šį reglamentą prašyti techninės paramos ir ją gauti ir turėtų remti sistemos e. CODEX veikimą valstybėse narėse. Agentūros eu-LISA vykdytinai veiklai taikomuose paslaugų lygio reikalavimuose turėtų būti sprendžiamas e. CODEX korespondentų valstybėse narėse ir Komisijoje skaičiaus klausimas, proporcingai atsižvelgiant į valstybių narių arba Komisijos patvirtintų e. CODEX prieigos taškų skaičių ir į jų taikomų skaitmeninių procedūrų standartų skaičių;
                  
               
                     (19)
                  
                  
                     sistema e. CODEX gali būti naudojama tarpvalstybinėse civilinėse ir baudžiamosiose bylose. Turėtų būti įmanoma sistemą e. CODEX ir sistemos e. CODEX komponentus naudoti kitais, su teisminiu bendradarbiavimu pagal nacionalinę ar Sąjungos teisę nesusijusiais tikslais, jei tai nekenkia sistemos e. CODEX naudojimui. Šis reglamentas taikomas tik tarpvalstybiniam keitimuisi duomenimis tarp sujungtųjų sistemų per patvirtintus e. CODEX prieigos taškus, laikantis atitinkamų skaitmeninių procedūrų standartų;
                  
               
                     (20)
                  
                  
                     agentūra eu-LISA turėtų būti atsakinga už sistemos e. CODEX komponentus, išskyrus tinklų sietuvo valdymą, nes tai dabar tarpsektoriniu pagrindu per „eDelivery“ teikia Komisija. Agentūra eu-LISA iš sistemą e. CODEX valdančio subjekto turėtų perimti visą atsakomybę už jungties valdymą ir už skaitmeninius procedūrų standartus. Atsižvelgiant į tai, kad tinklų sietuvas ir jungtis yra neatsiejami sistemos e. CODEX komponentai, agentūra eu-LISA turėtų užtikrinti jungties suderinamumą su naujausia tinklų sietuvo versija. Tuo tikslu Komisija turėtų įtraukti agentūrą eu-LISA į parengiamąjį darbą prieš šiai agentūrai perimant atsakomybę už sistemą e. CODEX ir į atitinkamą „eDelivery“ valdymo organą nuo šio reglamento įsigaliojimo;
                  
               
                     (21)
                  
                  
                     siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (4). Toje sistemoje priimtais įgyvendinimo aktais reikėtų nustatyti: minimalias technines specifikacijas ir standartus, be kita ko, dėl saugumo ir vientisumo bei autentiškumo patikrinimo metodų, kuriais grindžiami sistemos e. CODEX komponentai; paslaugų lygio reikalavimus agentūros eu-LISA vykdomai veiklai ir kitas būtinas technines šios veiklos specifikacijas, įskaitant patvirtintų e. CODEX prieigos taškų e. CODEX korespondentų skaičių, proporcingą patvirtintų e. CODEX prieigos taškų skaičiui ir jų taikomų procedūrų standartų skaičiui; taip pat konkrečią e. CODEX sistemos perdavimo ir perėmimo tvarką. Įgyvendinimo aktais taip pat turėtų būti galima nustatyti skaitmeninius procedūrų standartus, taikytinus sistemą e. CODEX naudojant teisminio bendradarbiavimo civilinėse ir baudžiamosiose bylose srities procedūroms;
                  
               
                     (22)
                  
                  
                     jungtis turėtų būti techniškai pritaikyta visų rūšių elektroniniams spaudams ir elektroniniams parašams, numatytiems Europos Parlamento ir Tarybos reglamente (ES) Nr. 910/2014 (5). Komisijos nustatytos minimalios techninės specifikacijos ir standartai turėtų apimti su jungtimi susijusius veiklos saugumo standartus. Jungties veikimo saugumo reikalavimuose reikėtų atsižvelgti į informacijos saugumo standartus ir esamus Sąjungos teisės aktus, pavyzdžiui, Europos Parlamento ir Tarybos reglamentus (ES) Nr. 910/2014, (ES) 2016/679 (6) ir (ES) 2018/1725 (7), taip pat į Europos Parlamento ir Tarybos direktyvą (ES) 2016/680 (8);
                  
               
                     (23)
                  
                  
                     turėtų būti nustatytos konkrečios agentūros eu-LISA atsakomybės sritys, susijusios su sistemos e. CODEX valdymu;
                  
               
                     (24)
                  
                  
                     agentūros eu-LISA užduotys turėtų apimti sistemos e. CODEX papildymą naujomis funkcijomis, jei to reikia. Viena tokia nauja funkcija turėtų būti jungties funkcija, kurią naudojant galima gauti atitinkamus statistinius duomenis apie per kiekvieną patvirtintą e. CODEX prieigos tašką išsiųstų ir gautų techninių pranešimų skaičių;
                  
               
                     (25)
                  
                  
                     nacionaliniu lygmeniu valstybėms narėms turėtų būti galima patvirtinti valdžios institucijas arba juridinius asmenis, pavyzdžiui, privačias bendroves ir teisės specialistams atstovaujančias organizacijas, eksploatuoti e. CODEX prieigos taškus. Valstybės narės turėtų tvarkyti tokių patvirtintų e. CODEX prieigos taškų sąrašą ir apie juos pranešti agentūrai eu-LISA, kad jie galėtų palaikyti tarpusavio ryšį vykdant atitinkamas procedūras. Nacionaliniu lygmeniu patvirtintus e. CODEX prieigos taškus eksploatuojantys subjektai turi laikytis duomenų apsaugos reikalavimų ir principų, nustatytų Reglamente (ES) 2016/679. Sąjungos lygmeniu Komisijai turėtų būti galima patvirtinti Sąjungos institucijas, organus, tarnybas ar agentūras eksploatuoti e. CODEX prieigos taškus. Komisija turėtų tvarkyti tokių patvirtintų e. CODEX prieigos taškų sąrašą ir apie juos pranešti agentūrai eu-LISA, kad jie galėtų palaikyti tarpusavio ryšį vykdant atitinkamas procedūras. Sąjungos lygmeniu patvirtintus e. CODEX prieigos taškus eksploatuojantys subjektai turi laikytis duomenų apsaugos reikalavimų ir principų, nustatytų Reglamente (ES) 2018/1725. Nors sistemos e. CODEX valdymą turėtų užtikrinti agentūra eu-LISA, taip pat atsižvelgiant į decentralizuotą sistemos e. CODEX pobūdį, atsakomybė už patvirtintų e. CODEX prieigos taškų įdiegimą ir eksploatavimą turėtų tekti išimtinai tik atitinkamus patvirtintus e. CODEX prieigos taškus eksploatuojantiems subjektams. Laikantis taikytinos teisės, atsakomybė už bet kokią žalą, patiriamą dėl patvirtinto e. CODEX prieigos taško veikimo, turėtų tekti tą patvirtintą e. CODEX prieigos tašką eksploatuojančiam subjektui. Valstybės narės ir Komisija turėtų įsitikinti, ar patvirtintus e. CODEX prieigos taškus eksploatuojantys subjektai turi reikalingą techninę įrangą ir žmogiškuosius išteklius, kad galėtų užtikrinti tinkamą ir patikimą sistemos e. CODEX veikimą. Jeigu tie subjektai neturi reikalingos techninės įrangos ir žmogiškųjų išteklių, jų patvirtintų e. CODEX prieigos taškų patvirtinimas turėtų būti panaikintas;
                  
               
                     (26)
                  
                  
                     valstybės narės turėtų prižiūrėti patvirtintus e. CODEX prieigos taškus, už kuriuos jos yra atsakingos, visų pirma, kai juos eksploatuoja subjektai, kurie nėra valdžios institucijos. Valstybės narės turėtų užtikrinti, kad būtų įdiegtos deramos duomenų saugumo priemonės;
                  
               
                     (27)
                  
                  
                     valstybės narės turėtu informuoti plačiąją visuomenę apie sistemą e. CODEX, tam naudodamos didelės apimties ryšių kanalų, įskaitant svetaines arba socialinės žiniasklaidos platformas, rinkinį;
                  
               
                     (28)
                  
                  
                     nors skaitmeninius procedūrų standartus, kuriuos turi teisę taikyti kiekvienas valstybės narės patvirtintas e. CODEX prieigos taškas, turi nustatyti ta valstybė narė, kiekviena valstybė narė vis dėlto turėtų užtikrinti, kad jos teritorijoje būtų taikomi visi pagal šį reglamentą priimtais įgyvendinimo aktais patvirtinti skaitmeniniai procedūrų standartai;
                  
               
                     (29)
                  
                  
                     reikėtų įdiegti mechanizmą, kurį taikant būtų stebimas priemonių, kuriomis Sąjungoje sudaromos sąlygos tarpvalstybiniam elektroniniam keitimuisi duomenimis teisminio bendradarbiavimo civilinėse ir baudžiamosiose bylose srityje, poveikis. Todėl patvirtintus e. CODEX prieigos taškus eksploatuojantys subjektai turėtų turėti galimybę sistemingai rinkti ir saugoti išsamius duomenis apie sistemos e. CODEX naudojimą. Tai turėtų ne tik padėti palengvinti valstybių narių darbą renkant atitinkamus duomenis ir užtikrinti tarpusavio atskaitomybę bei skaidrumą, bet ir gerokai palengvinti Komisijos vykdomą Sąjungos teisės aktų, priimtų bendradarbiavimo civilinėse ir baudžiamosiose bylose srityje, ex post stebėseną. Renkama informacija turėtų apimti tik agreguotus duomenis, o asmens duomenys neturėtų būti įtraukiami;
                  
               
                     (30)
                  
                  
                     teikdama e. CODEX korespondentams su sistema e. CODEX susijusią techninę paramą, agentūra eu-LISA turėtų veikti kaip vienas kontaktinis punktas, be kita ko, tinklų sietuvo tikslais;
                  
               
                     (31)
                  
                  
                     vykdydama savo užduotis agentūra eu-LISA turėtų palaikyti aukštą saugumo lygį. Imdamasi tolesnio techninio programinės įrangos plėtojimo arba rengdama naujovinimus, agentūra eu-LISA turėtų taikyti pritaikytojo saugumo ir pritaikytosios bei standartizuotosios duomenų apsaugos principus, laikydamasi Reglamento (ES) 2018/1725. Atsakomybė už duomenų, perduodamų per patvirtintus e. CODEX prieigos taškus, saugumą ir apsaugą turėtų tekti tą patvirtintą e. CODEX prieigos tašką eksploatuojantiems subjektams;
                  
               
                     (32)
                  
                  
                     per sistemą e. CODEX neturėtų būti perduodama įslaptinta informacija, kaip apibrėžta Taryboje posėdžiavusių Europos Sąjungos valstybių narių susitarimo dėl įslaptintos informacijos, kuria keičiamasi Europos Sąjungos interesais, apsaugos (9) 2 straipsnyje, nebent būtų įvykdytos atitinkamos tame susitarime, kituose Sąjungos teisės aktuose ir nacionalinėje teisėje nustatytos sąlygos;
                  
               
                     (33)
                  
                  
                     kad agentūra eu-LISA galėtų tinkamai pasirengti sistemos e. CODEX perėmimui, sistemą e. CODEX valdantis subjektas ne vėliau kaip 2022 m. gruodžio 31 d. turėtų pateikti perdavimo dokumentą, kuriame būtų nustatyta išsami sistemos e. CODEX perdavimo tvarka, įskaitant sėkmingo perdavimo proceso ir jo užbaigimo kriterijus, remiantis Komisijos pagal šį reglamentą priimtais įgyvendinimo aktais. Perdavimo dokumentas turėtų būti taikomas sistemos e. CODEX komponentams, įskaitant tinklų sietuvą, jungtį ir skaitmeninius procedūrų standartus, taip pat atitinkamiems pagalbiniams programinės įrangos produktams, dokumentams ir kitiems ištekliams. Komisija turėtų stebėti perdavimo ir perėmimo procesą, kad būtų užtikrinta jo atitiktis įgyvendinimo aktams, priimtiems pagal šį reglamentą, ir perdavimo dokumentui. Perėmimas turėtų įvykti tik po to, kai Komisija, pasikonsultavusi su sistemą e. CODEX valdančiu subjektu ir agentūra eu-LISA, paskelbs, kad procesas sėkmingai užbaigtas. Pateikęs perdavimo dokumentą, sistemą e. CODEX valdantis subjektas iki sėkmingo sistemos e. CODEX perdavimo agentūrai eu-LISA neturėtų daryti jokių sistemos e. CODEX pakeitimų arba skelbti jokios naujos programinės įrangos versijos, išskyrus atvejus, kai tai būtina sistemos e. CODEX taisomosios priežiūros atlikimo tikslais;
                  
               
                     (34)
                  
                  
                     sistemos e. CODEX perdavimu agentūrai eu-LISA taip pat turėtų būti užtikrinta, kad agentūrai eu-LISA būtų perduotos bet kokios su sistema e. CODEX ir atitinkamais pagalbiniais programinės įrangos produktais, dokumentais ir kitais ištekliais susijusios intelektinės nuosavybės teisės arba naudojimo teisės, kad ji galėtų vykdyti veiklą šiuo reglamentu jai nustatytose atsakomybės srityse. Tačiau sistemos e. CODEX pagrindinės programinės įrangos komponentų atveju perdavimo pagal sutartį nereikia, nes tie programinės įrangos komponentai yra atvirieji ir jiems taikoma Europos Sąjungos viešoji licencija;
                  
               
                     (35)
                  
                  
                     kad Komisija galėtų reguliariai vertinti sistemą e. CODEX, agentūra eu-LISA turėtų kas dvejus metus teikti Komisijai sistemos e. CODEX techninės raidos ir techninio veikimo ataskaitą. Valstybės narės agentūrai eu-LISA turėtų teikti atitinkamą informaciją apie patvirtintus e. CODEX prieigos taškus, skirtus jų teritorijoje esančioms sujungtosioms sistemoms, kad šią informaciją būtų galima įtraukti į minėtą ataskaitą, o Komisija turėtų teikti atitinkamą informaciją apie Sąjungos institucijų, organų, tarnybų ir agentūrų eksploatuojamus patvirtintus e. CODEX prieigos taškus;
                  
               
                     (36)
                  
                  
                     e. CODEX patariamoji grupė turėtų teikti agentūrai eu-LISA būtinas su sistema e. CODEX susijusias ekspertines žinias, visų pirma skatindama keitimąsi patirtimi ir geriausios praktikos pavyzdžiais. e. CODEX patariamajai grupei turėtų būti galima dalyvauti rengiant naujus skaitmeninius procedūrų standartus, įskaitant pradedamus taikyti valstybių narių iniciatyva;
                  
               
                     (37)
                  
                  
                     turėtų būti galima pratęsti e. CODEX programos valdybos narių ir jų pakaitinių narių kadenciją. Reikėtų tinkamai atsižvelgti į tai, kad e. CODEX programos valdyboje būtų atstovaujama skirtingoms valstybėms narėms, ir, kai įmanoma, tokį atstovavimą reikėtų skatinti, ilgainiui siekiant užtikrinti visų valstybių narių dalyvavimą e. CODEX programos valdyboje;
                  
               
                     (38)
                  
                  
                     vykdydama savo pareigas, e. CODEX programos valdyba turėtų užtikrinti, kad visos su sistema e. CODEX susijusios priemonės, kurių imasi agentūra eu-LISA, tiek techninės (pavyzdžiui, priemonės dėl infrastruktūros, duomenų valdymo ir duomenų atskyrimo), tiek organizacinės (pavyzdžiui, priemonės dėl pagrindinio personalo ir kitų žmogiškųjų išteklių), atitiktų teisminių institucijų nepriklausomumo principą;
                  
               
                     (39)
                  
                  
                     kad Europos Parlamentas ir Taryba galėtų įvertinti, ar sistema e. CODEX perduota sėkmingai ir kaip apskritai sistema e. CODEX veikia, Komisija turėtų reguliariai rengti bendrus sistemos e. CODEX vertinimus. Pirmą tokį vertinimą Komisija turėtų parengti praėjus trejiems metams po to, kai agentūra eu-LISA bus perėmusi atsakomybę už sistemą e. CODEX, o vėliau – kas ketverius metus;
                  
               
                     (40)
                  
                  
                     siekiant užtikrinti, kad agentūra eu-LISA galėtų tinkamai vykdyti savo naujas užduotis, kaip nustatyta šiame reglamente, jai turėtų būti suteikta pakankamai išteklių. Ištekliai, kuriuos įsipareigota skirti sistemos e. CODEX veikimui pagal šį reglamentą, turėtų būti nenaudojami jokiam kitam tikslui;
                  
               
                     (41)
                  
                  
                     jokia šio reglamento nuostata neturėtų kliudyti valstybėms narėms sistemos e. CODEX įgyvendinimui nacionaliniu lygmeniu prašyti finansavimo pagal Sąjungos finansavimo programas, kad padengtų išlaidas, patirtas vykdant šiuo reglamentu nustatytas užduotis;
                  
               
                     (42)
                  
                  
                     jokia šio reglamento nuostata nekliudo teikti agentūrai eu-LISA informaciją, visų pirma šiame reglamente numatytus pranešimus, automatizuotai, tokiu mastu, kokiu tai leidžiama pagal nacionalinę teisę;
                  
               
                     (43)
                  
                  
                     šiuo reglamentu nenustatomas joks konkretus asmens duomenų tvarkymo teisinis pagrindas. Bet koks asmens duomenų tvarkymas pagal šį reglamentą turėtų būti atliekamas laikantis taikytinų duomenų apsaugos taisyklių. Asmens duomenų tvarkymui, kurį vykdo patvirtintus e. CODEX prieigos taškus, pagal šį reglamentą sukurtus valstybių narių teritorijoje, eksploatuojantys subjektai, taikomas Europos Parlamento ir Tarybos reglamentas (ES) 2016/679 ir direktyvos 2002/58/EB (10) bei (ES) 2016/680;
                  
               
                     (44)
                  
                  
                     asmens duomenų tvarkymui, kurį pagal šį reglamentą vykdo Sąjungos institucijos, organai, tarnybos ir agentūros, taikomas Reglamentas (ES) 2018/1725;
                  
               
                     (45)
                  
                  
                     tarptautinės organizacijos arba joms pavaldūs organai, kurių veiklą reglamentuoja tarptautinė viešoji teisė, arba kiti atitinkami subjektai ar organai, įsteigti dviejų ar daugiau valstybių susitarimu arba tokio susitarimo pagrindu, turėtų galėti dalyvauti sistemoje e. CODEX kaip atitinkami suinteresuotieji subjektai po to, kai agentūrai eu-LISA bus pavestas šios sistemos operacijų valdymas. Tuo tikslu ir siekiant užtikrinti veiksmingą, standartizuotą ir saugų sistemos e. CODEX veikimą, agentūra eu-LISA turėtų galėti sudaryti darbo tvarkos susitarimus su tomis organizacijomis, organais ir subjektais pagal Reglamentą (ES) 2018/1726;
                  
               
                     (46)
                  
                  
                     kadangi šio reglamento tikslų, t. y. sukurti Sąjungos lygmens sistemą e. CODEX ir pavesti agentūrai eu-LISA šios sistemos valdymą, valstybės narės negali deramai pasiekti, o dėl veiksmo masto ir poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties (toliau – ES sutartis) 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
                  
               
                     (47)
                  
                  
                     Komisija turėtų atlikti leidimo trečiosioms valstybėms dalyvauti sistemoje e. CODEX galimybių studiją ir prireikus pateikti pasiūlymą dėl teisėkūros procedūra priimamo akto, kuriuo būtų sudarytos sąlygos tokiam dalyvavimui ir tuo tikslu būtų nustatytos taisyklės ir protokolai;
                  
               
                     (48)
                  
                  
                     pagal prie ES sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį reglamentą ir jis nėra jai privalomas ar taikomas;
                  
               
                     (49)
                  
                  
                     pagal prie ES sutarties ir SESV pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir 4a straipsnio 1 dalį ir nedarant poveikio to protokolo 4 straipsniui, Airija nedalyvauja priimant šį reglamentą ir jis nėra jai privalomas ar taikomas;
                  
               
                     (50)
                  
                  
                     buvo nustatyta, kad agentūros eu-LISA būstinė yra Taline (Estija). Atsižvelgiant į specifinį sistemos e. CODEX pobūdį ir savybes, nuspręsta, kad tikslinga ją plėtoti ir jos operacijas valdyti Taline (Estija);
                  
               
                     (51)
                  
                  
                     vadovaujantis Reglamento (ES) 2018/1725 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu ir jis pateikė nuomonę 2021 m. sausio 26 d.,
                  
               PRIĖMĖ ŠĮ REGLAMENTĄ:
         1 SKYRIUS
         
            BENDROSIOS NUOSTATOS
         
         
            1 straipsnis
            Dalykas
            
               1.   Šiuo reglamentu nustatoma sistemos e. CODEX teisinė sistema.
            
            
               2.   Šiuo reglamentu nustatomos taisyklės dėl:
               
                           a)
                        
                        
                           sistemos e. CODEX apibrėžimo, struktūros, funkcijų ir valdymo;
                        
                     
                           b)
                        
                        
                           Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūros (eu-LISA) atsakomybės sričių, susijusių su sistema e. CODEX;
                        
                     
                           c)
                        
                        
                           Komisijos, valstybių narių ir patvirtintus e. CODEX prieigos taškus eksploatuojančių subjektų atsakomybės sričių;
                        
                     
                           d)
                        
                        
                           sistemos e. CODEX saugumo teisinės sistemos.
                        
                     
         
         
            2 straipsnis
            Taikymo sritis
            Šis reglamentas taikomas tarpvalstybiniam elektroniniam keitimuisi duomenimis teisminio bendradarbiavimo civilinėse ir baudžiamosiose bylose srityje, vykdomam naudojantis sistema e. CODEX ir laikantis toje srityje priimtų Sąjungos teisės aktų.
         
         
            3 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        1)
                     
                     
                        sistema e. CODEX (Ryšių palaikymo e. teisingumo srityje keičiantis duomenimis internetu sistema) – decentralizuota ir sąveiki tarpvalstybinių ryšių sistema, kurios tikslas yra sudaryti palankesnes sąlygas greitam, saugiam ir patikimam elektroniniam keitimuisi duomenimis teisminio bendradarbiavimo civilinėse ir baudžiamosiose bylose srityje; toks keitimasis apima bet kokį turinį, kuris gali būti perduodamas elektronine forma;
                     
                  
                        2)
                     
                     
                        e. CODEX prieigos taškas – aparatinės įrangos infrastruktūroje įdiegti programinės įrangos paketai, galintys saugiai ir patikimai perduoti informaciją į kitus e. CODEX prieigos taškus ir gauti informaciją iš tų taškų;
                     
                  
                        3)
                     
                     
                        patvirtintas e. CODEX prieigos taškas – Komisijos arba valstybės narės patvirtintas e. CODEX prieigos taškas, apie kurį agentūrai eu-LISA pranešta pagal 6 straipsnio 4 dalį arba 8 straipsnio 1 dalį ir kurį naudojant taikomas bent vienas skaitmeninis procedūrų standartas;
                     
                  
                        4)
                     
                     
                        patvirtintą e. CODEX prieigos tašką eksploatuojantis subjektas – nacionalinė viešojo sektoriaus institucija arba pagal nacionalinę teisę įgaliotas juridinis asmuo, arba Sąjungos institucija, organas, tarnyba ar agentūra, eksploatuojantys patvirtintą e. CODEX prieigos tašką;
                     
                  
                        5)
                     
                     
                        e. CODEX korespondentas – valstybės narės arba Komisijos paskirtas fizinis asmuo, pagal 7 straipsnio 3 dalį galintis prašyti agentūros eu-LISA techninės paramos, susijusios su visais sistemos e. CODEX komponentais, ir ją gauti, kaip nurodyta 7 straipsnio 1 dalies f punkte;
                     
                  
                        6)
                     
                     
                        sujungtoji sistema – IT sistema, sujungta su e. CODEX prieigos tašku keitimosi duomenimis su kitomis tokiomis IT sistemomis tikslu;
                     
                  
                        7)
                     
                     
                        centrinė testavimo platforma – tik testavimo tikslais naudojamas sistemos e. CODEX komponentas, suteikiantis tam tikras funkcijas, kuriomis patvirtintus e. CODEX prieigos taškus eksploatuojantys subjektai gali naudotis norėdami patikrinti, ar tinkamai veikia jų patvirtinti e. CODEX prieigos taškai ir ar sujungtosiose sistemose, susietose su tais patvirtintais e. CODEX prieigos taškais, tinkamai taikomi skaitmeniniai procedūrų standartai;
                     
                  
                        8)
                     
                     
                        veiklos procesų modelis – grafinis ir tekstinis kelių susijusių struktūrizuotų veiksmų arba užduočių koncepcinio modelio atvaizdas kartu su atitinkamais duomenų modeliais, taip pat tų veiksmų arba užduočių atlikimo seka, būtina standartizuotai ir prasmingai dviejų arba daugiau šalių sąveikai užtikrinti;
                     
                  
                        9)
                     
                     
                        skaitmeninis procedūrų standartas – veiklos procesų modelių ir duomenų schemų techninės specifikacijos, kuriomis nustatoma duomenų, kuriais keičiamasi per sistemą e. CODEX remiantis ES e. teisingumo baziniu žodynu, elektroninė struktūra.
                     
                  
         
            4 straipsnis
            Nediskriminavimas ir pagarba pagrindinėms teisėms
            Pagal Sąjungos teisę visapusiškai gerbiamos visų asmenų, susijusių su elektroniniu keitimusi duomenimis per sistemą e. CODEX, pagrindinės teisės ir laisvės, visų pirma teisė veiksmingai kreiptis į teismą, teisė į teisingą bylos nagrinėjimą, nediskriminavimo principas, teisė į asmens duomenų apsaugą ir teisė į privatumą.
         
         2 SKYRIUS
         
            SISTEMOS E. CODEX STRUKTŪRA, FUNKCIJOS IR SU ŠIA SISTEMA SUSIJUSIOS ATSAKOMYBĖS SRITYS
         
         
            5 straipsnis
            Sistemos e. CODEX struktūra
            
               1.   Sistemą e. CODEX sudaro:
               
                           a)
                        
                        
                           e. CODEX prieigos taškas;
                        
                     
                           b)
                        
                        
                           skaitmeniniai procedūrų standartai ir
                        
                     
                           c)
                        
                        
                           priede išvardyti pagalbinės programinės įrangos produktai, dokumentai bei kiti ištekliai.
                        
                     
            
               2.   Sistemos e. CODEX prieigos taškus sudaro:
               
                           a)
                        
                        
                           tinklų sietuvas, kurį sudaro programinė įranga, grindžiama bendru protokolų rinkiniu, kad būtų galima saugiai keistis informacija telekomunikacijų tinklu su kitais tinklų sietuvais, kuriems taikomas tas pats bendras protokolų rinkinys;
                        
                     
                           b)
                        
                        
                           jungtis, kuri leidžia sujungtąsias sistemas sujungti su a punkte nurodytu tinklų sietuvu; jungtį sudaro programinė įranga, grindžiama bendru atvirųjų protokolų rinkiniu, kad būtų galima:
                           
                                       i)
                                    
                                    
                                       sisteminti, registruoti ir susieti pranešimus;
                                    
                                 
                                       ii)
                                    
                                    
                                       patikrinti pranešimų vientisumą ir autentiškumą;
                                    
                                 
                                       iii)
                                    
                                    
                                       sukurti pranešimų, kuriais pasikeista, gavimo patvirtinimus, kuriuose nurodomas gavimo laikas.
                                    
                                 
                     
         
         
            6 straipsnis
            Komisijos atsakomybės sritys
            
               1.   Ne vėliau kaip 2022 m. gruodžio 31 d. Komisija priima įgyvendinimo aktus, kuriais nustato:
               
                           a)
                        
                        
                           minimalias technines specifikacijas ir standartus, be kita ko, susijusius su saugumu ir vientisumo bei autentiškumo patikrinimo metodais, kuriais būtų grindžiami 5 straipsnyje nurodyti sistemos e. CODEX komponentai;
                        
                     
                           b)
                        
                        
                           paslaugų lygio reikalavimus agentūros eu-LISA vykdytinai veiklai, nurodytai 7 straipsnyje, ir kitas būtinas šios veiklos technines specifikacijas, įskaitant e. CODEX korespondentų skaičių;
                        
                     
                           c)
                        
                        
                           konkrečią 10 straipsnyje nurodyto perdavimo ir perėmimo proceso tvarką.
                        
                     
            
               2.   Komisija gali priimti įgyvendinimo aktus, kuriais patvirtintų skaitmeninius procedūrų standartus, nebent skaitmeninių procedūrų standartų patvirtinimas yra numatytas kituose Sąjungos teisės aktuose teisminio bendradarbiavimo civilinėse ir baudžiamosiose bylose srityje.
            
            
               3.   Šio straipsnio 1 ir 2 dalyse nurodyti įgyvendinimo aktai priimami laikantis 19 straipsnio 2 dalyje nurodytos nagrinėjimo procedūros.
            
            
               4.   Komisija tvarko patvirtintų e. CODEX prieigos taškų, kuriuos eksploatuoja Sąjungos institucijos, organai, tarnybos ir agentūros, taip pat skaitmeninių procedūrų standartų, kurie taikomi kiekviename iš tų patvirtintų e. CODEX prieigos taškų, sąrašą. Komisija nedelsdama praneša agentūrai eu-LISA apie tą sąrašą ir visus jo pakeitimus.
            
            
               5.   Komisija paskiria tiek e. CODEX korespondentų, kad jų skaičius būtų proporcingas jos patvirtintų e. CODEX prieigos taškų skaičiui ir skaitmeninių procedūrų standartų, kuriuos taiko tie patvirtinti e. CODEX prieigos taškai, skaičiui. Tik tie e. CODEX korespondentai turi teisę pagal šio straipsnio 1 dalies b punktą priimtuose įgyvendinimo aktuose nustatytomis sąlygomis prašyti techninės paramos, susijusios su Sąjungos institucijų, organų, tarnybų ir agentūrų eksploatuojama sistema e. CODEX, ir ją gauti, kaip nurodyta 7 straipsnio 1 dalies f punkte. Komisija praneša agentūrai eu-LISA apie savo paskirtų e. CODEX korespondentų sąrašą ir visus jo pakeitimus.
            
         
         
            7 straipsnis
            Agentūros eu-LISA atsakomybės sritys
            
               1.   Agentūra eu-LISA yra atsakinga už 5 straipsnyje nurodytus sistemos e. CODEX komponentus, išskyrus tinklų sietuvą; visų pirma ji yra atsakinga už šias užduotis:
               
                           a)
                        
                        
                           programinės įrangos produktų ir kitų išteklių kūrimą, priežiūrą, juose esančių klaidų taisymą bei jų atnaujinimą, be kita ko, kiek tai susiję su saugumu, ir platinimą patvirtintus e. CODEX prieigos taškus eksploatuojantiems subjektams;
                        
                     
                           b)
                        
                        
                           dokumentų, susijusių su sistemos e. CODEX komponentais, jos pagalbinės programinės įrangos produktais ir kitais ištekliais, rengimą, priežiūrą, atnaujinimą ir tų dokumentų platinimą patvirtintus e. CODEX prieigos taškus eksploatuojantiems subjektams;
                        
                     
                           c)
                        
                        
                           konfigūracijos rinkmenos, kurioje yra išsamus patvirtintų e. CODEX prieigos taškų sąrašas, įskaitant skaitmeninius procedūrų standartus, kuriuos taiko kiekvienas iš tų patvirtintų e. CODEX prieigos taškų, rengimą, priežiūrą, atnaujinimą ir platinimą patvirtintus e. CODEX prieigos taškus eksploatuojantiems subjektams;
                        
                     
                           d)
                        
                        
                           sistemos e. CODEX techninius pakeitimus ir papildymą naujomis funkcijomis, skelbiamus kaip naujos programinės įrangos versijos, reaguojant į naujus reikalavimus, pavyzdžiui, tuos, kurie nustatomi 6 straipsnio 2 dalyje nurodytais įgyvendinimo aktais, arba kai to prašo e. CODEX patariamoji grupė;
                        
                     
                           e)
                        
                        
                           testavimo veiklos, įskaitant junglumą, kurioje dalyvauja patvirtinti e. CODEX prieigos taškai, rėmimą ir koordinavimą;
                        
                     
                           f)
                        
                        
                           su sistema e. CODEX susijusios techninės paramos teikimą e. CODEX korespondentams;
                        
                     
                           g)
                        
                        
                           skaitmeninių procedūrų standartų rengimą, diegimą, priežiūrą, atnaujinimą ir platinimą patvirtintus e. CODEX prieigos taškus eksploatuojantiems subjektams;
                        
                     
                           h)
                        
                        
                           patvirtintų e. CODEX prieigos taškų, apie kuriuos jai pranešta, ir skaitmeninių procedūrų standartų, kuriuos taiko kiekvienas iš tų patvirtintų e. CODEX prieigos taškų, sąrašo skelbimą jos svetainėje;
                        
                     
                           i)
                        
                        
                           reagavimą į Komisijos tarnybų prašymus dėl techninių rekomendacijų ir paramos joms rengiant 6 straipsnio 2 dalyje nurodytus įgyvendinimo aktus;
                        
                     
                           j)
                        
                        
                           naujų skaitmeninių procedūrų standartų poreikio vertinimą, tų standartų vertinimą ir rengimą, be kita ko, organizuojant praktinius seminarus su e. CODEX korespondentais ir palengvinant jų rengimą;
                        
                     
                           k)
                        
                        
                           ES e. teisingumo bazinio žodyno, kuriuo grindžiami skaitmeniniai procedūrų standartai, rengimą, priežiūrą ir atnaujinimą;
                        
                     
                           l)
                        
                        
                           11 straipsnyje numatytų veiklos saugumo standartų rengimą ir platinimą;
                        
                     
                           m)
                        
                        
                           mokymą, skirtą, be kita ko, visiems atitinkamiems suinteresuotiesiems subjektams, apie techninį sistemos e. CODEX naudojimą pagal Reglamentą (ES) 2018/1726, įskaitant mokomosios medžiagos teikimą internetu.
                        
                     
            
               2.   Agentūra eu-LISA yra atsakinga už šias papildomas užduotis:
               
                           a)
                        
                        
                           aparatinės ir programinės įrangos IT infrastruktūros, būtinos jos užduotims vykdyti, tiekimą, eksploatavimą ir techninę priežiūrą jos techninėse stotyse;
                        
                     
                           b)
                        
                        
                           centrinės testavimo platformos suteikimą, eksploatavimą ir techninę priežiūrą, kartu užtikrinant sistemos e. CODEX likusios dalies vientisumą ir prieinamumą;
                        
                     
                           c)
                        
                        
                           plačiosios visuomenės informavimą apie sistemą e. CODEX, tam naudojant didelės apimties ryšių kanalų, įskaitant svetaines arba socialinės žiniasklaidos platformas, rinkinį;
                        
                     
                           d)
                        
                        
                           ne techninės informacijos, susijusios su sistema e. CODEX ir agentūros eu-LISA vykdoma veikla, rengimą, atnaujinimą ir platinimą internetu.
                        
                     
            
               3.   1 dalies f punkto tikslais agentūra eu-LISA suteikia galimybę darbo valandomis pagal pareikalavimą naudotis ištekliais, kad e. CODEX korespondentai galėtų kreiptis techninės paramos, be kita ko, dėl tinklo sietuvo, į vieną kontaktinį punktą.
            
         
         
            8 straipsnis
            Valstybių narių atsakomybės sritys
            
               1.   Valstybės narės pagal taikytiną nacionalinę ir Sąjungos teisę patvirtina e. CODEX prieigos taškus, skirtus jų teritorijoje esančioms sujungtosioms sistemoms. Valstybės narės tvarko tų patvirtintų e. CODEX prieigos taškų, taip pat skaitmeninių procedūrų standartų, kuriuos taiko kiekvienas patvirtintas e. CODEX prieigos taškas, sąrašą. Valstybės narės nedelsdamos praneša agentūrai eu-LISA apie tą sąrašą ir visus jo pakeitimus. Valstybės narės prižiūri savo patvirtintus e. CODEX prieigos taškus užtikrindamos, kad jie nuolat atitiktų sąlygas, kuriomis jie buvo patvirtinti. Valstybės narės neeksploatuoja savo patvirtintų e. CODEX prieigos taškų trečiosiose valstybėse.
            
            
               2.   Kiekviena valstybė narė paskiria tiek e. CODEX korespondentų, kad jų skaičius būtų proporcingas jos patvirtintų e. CODEX prieigos taškų skaičiui ir skaitmeninių procedūrų standartų, kuriuos taiko tie patvirtinti e. CODEX prieigos taškai, skaičiui. Tik tie e. CODEX korespondentai turi teisę pagal 6 straipsnio 1 dalies b punktą priimtuose įgyvendinimo aktuose nustatytomis sąlygomis prašyti techninės paramos ir ją gauti, kaip nurodyta 7 straipsnio 1 dalies f punkte. Kiekviena valstybė narė praneša agentūrai eu-LISA apie savo paskirtų e. CODEX korespondentų sąrašą ir visus jo pakeitimus.
            
         
         
            9 straipsnis
            Patvirtintus e. CODEX prieigos taškus eksploatuojančių subjektų atsakomybės sritys
            
               1.   Patvirtintą e. CODEX prieigos tašką eksploatuojantis subjektas yra atsakingas už jo saugų konfigūravimą ir saugų eksploatavimą. Ta atsakomybė apima būtiną 5 straipsnio 2 dalies b punkte nurodytos jungties pritaikymą, kad jungtis būtų suderinama su visomis sujungtosiomis sistemomis.
            
            
               2.   Patvirtintą e. CODEX prieigos tašką eksploatuojantis subjektas tą e. CODEX prieigos tašką patvirtinusiai valstybei narei pateikia statistinius duomenis, nurodytus 15 straipsnio 1 dalyje ir atitinkamuose Sąjungos teisės aktuose, priimtuose teisminio bendradarbiavimo civilinėse ir baudžiamosiose bylose srityje.
            
            
               3.   Atsakomybė už bet kokią žalą, patiriamą dėl patvirtinto e. CODEX prieigos taško ir bet kurių sujungtųjų sistemų eksploatavimo, pagal taikytiną teisę tenka tą patvirtintą e. CODEX prieigos tašką eksploatuojančiam subjektui.
            
         
         
            10 straipsnis
            Perdavimas ir perėmimas
            
               1.   Sistemą e. CODEX valdantis subjektas ne vėliau kaip 2022 m. gruodžio 31 d. pateikia agentūrai eu-LISA bendrą perdavimo dokumentą ir jame nurodo išsamią sistemos e. CODEX perdavimo tvarką, įskaitant sėkmingo perdavimo proceso bei to proceso sėkmingo užbaigimo kriterijus ir susijusius dokumentus, kaip nustatyta įgyvendinimo aktais, priimtais pagal 6 straipsnio 1 dalies c punktą. Į perdavimo dokumentą taip pat įtraukiamos nuostatos dėl intelektinės nuosavybės teisių arba naudojimo teisių, susijusių su sistema e. CODEX ir priede išvardytais pagalbinės programinės įrangos produktais, dokumentais ir kitais ištekliais, kad agentūra eu-LISA galėtų vykdyti veiklą savo atsakomybės srityse pagal 7 straipsnį.
            
            
               2.   Per šešis mėnesius nuo 1 dalyje nurodyto perdavimo dokumento pateikimo turi įvykti perdavimo ir perėmimo procesas, kuriame dalyvauja sistemą e. CODEX valdantis subjektas ir agentūra eu-LISA. Kol įvyks perdavimas, sistemą e. CODEX valdantis subjektas išlaiko visą atsakomybę už ją ir užtikrina, kad nebūtų atliekama jokių sistemos e. CODEX pakeitimų ir neskelbiama jokių naujų programinės įrangos versijų, nebent tai būtų daroma sistemos e. CODEX taisomosios techninės priežiūros vykdymo tikslais.
            
            
               3.   Komisija stebi perdavimo ir perėmimo procesą siekdama užtikrinti, kad sistemą e. CODEX valdantis subjektas ir agentūra eu-LISA tinkamai įgyvendintų išsamią sistemos e. CODEX perdavimo tvarką pagal 1 dalyje nurodytus kriterijus. Ne vėliau kaip 2023 m. liepos 31 d. Komisija pateikia Europos Parlamentui ir Tarybai naujausią informaciją apie perdavimo ir perėmimo procesą.
            
            
               4.   Agentūra eu-LISA atsakomybę už sistemą e. CODEX perima tą dieną, kai Komisija, pasikonsultavusi su sistemą e. CODEX valdančiu subjektu ir agentūra eu-LISA, laikotarpiu nuo 2023 m. liepos 1 d. iki 2023 m. gruodžio 31 d. paskelbia, kad perdavimo ir perėmimo procesas sėkmingai užbaigtas.
            
         
         
            11 straipsnis
            Saugumas
            
               1.   Sėkmingai perėmusi sistemą e. CODEX, agentūra eu-LISA tampa atsakinga už aukšto lygio saugumo užtikrinimą, kai vykdomos jos užduotys, įskaitant 7 straipsnio 2 dalyje nurodytos aparatinės ir programinės įrangos IT infrastruktūros saugumą. Visų pirma agentūra eu-LISA parengia ir tvarko e. CODEX saugumo planą, taip pat užtikrina, kad sistema e. CODEX būtų eksploatuojama pagal tą saugumo planą, atsižvelgiant į sistemoje e. CODEX tvarkomos informacijos slaptumo žymas ir agentūros eu-LISA informacijos saugumo taisykles. Saugumo plane turi būti numatyti reguliarūs saugumo patikrinimai ir auditai, įskaitant sistemos e. CODEX programinės įrangos saugumo vertinimus, atliekami dalyvaujant patvirtintus e. CODEX prieigos taškus eksploatuojantiems subjektams.
            
            
               2.   Vykdydama veiklą savo atsakomybės srityse agentūra eu-LISA įdiegia pritaikytojo saugumo ir pritaikytosios bei standartizuotosios duomenų apsaugos principus.
            
            
               3.   Patvirtintus e. CODEX prieigos taškus eksploatuojantiems subjektams tenka išimtinė atsakomybė už jų saugų konfigūravimą ir saugų eksploatavimą, įskaitant per juos perduodamų duomenų saugumą, atsižvelgiant į techninius standartus, nustatytus pagal 6 straipsnio 1 dalies a punktą priimtuose įgyvendinimo aktuose, ir šio straipsnio 6 dalyje nurodytas saugumo taisykles bei gaires.
            
            
               4.   Patvirtintus e. CODEX prieigos taškus eksploatuojantys subjektai nedelsdami praneša apie bet kokį saugumo incidentą agentūrai eu-LISA, taip pat, jei patvirtintus e. CODEX prieigos taškus eksploatuoja pagal nacionalinę teisę įgaliota nacionalinė viešojo sektoriaus institucija arba juridinis asmuo, – valstybei narei, tvarkančiai sąrašą, kuriame yra išvardyti tie patvirtinti e. CODEX prieigos taškai, arba, jei patvirtintus e. CODEX prieigos taškus eksploatuoja Sąjungos institucija, organas, tarnyba ar agentūra, – Komisijai.
            
            
               5.   Jei agentūra eu-LISA nustato bet kokius pažeidžiamumo atvejus ar saugumo incidentus arba jeigu gaunamas pranešimas apie saugumo incidentą, kaip numatyta 4 dalyje, agentūra eu-LISA išanalizuoja tą saugumo incidentą ir nedelsdama informuoja subjektus, eksploatuojančius patvirtintus e. CODEX prieigos taškus, kuriems jis daro poveikį, ir e. CODEX patariamąją grupę.
            
            
               6.   Agentūra eu-LISA parengia saugumo taisykles ir gaires, susijusias su patvirtintais e. CODEX prieigos taškais. Patvirtintus e. CODEX prieigos taškus eksploatuojantys subjektai teikia agentūrai eu-LISA pranešimus, kuriais įrodoma, kad jie laikosi patvirtintų e. CODEX prieigos taškų saugumo taisyklių. Šie pranešimai atnaujinami kasmet arba kaskart, kai pakeitimo prireikia dėl kitų priežasčių.
            
         
         
            12 straipsnis
            E. CODEX patariamoji grupė
            
               1.   Nuo 2023 m. sausio 1 d. pagal Reglamento (ES) 2018/1726 27 straipsnio 1 dalies dc punktą įsteigta e. CODEX patariamoji grupė teikia agentūrai eu-LISA visas būtinas ekspertines žinias, susijusias su sistema e. CODEX, visų pirma tada, kai rengiama jos metinė darbo programa ir jos metinė veiklos ataskaita. E. CODEX patariamoji grupė iš kai kurių savo narių gali sudaryti pogrupius, kad jie nagrinėtų konkrečius klausimus, be kita ko, konkrečius skaitmeninius procedūrų standartus.
            
            
               2.   E. CODEX patariamoji grupė visų pirma:
               
                           a)
                        
                        
                           stebi sistemos e. CODEX įgyvendinimo valstybėse narėse raidą;
                        
                     
                           b)
                        
                        
                           vertina naujų skaitmeninių procedūrų standartų poreikį, tuos standartus įvertina ir parengia;
                        
                     
                           c)
                        
                        
                           skatina dalytis žiniomis;
                        
                     
                           d)
                        
                        
                           stebi, kaip agentūra eu-LISA laikosi paslaugų lygio reikalavimų, nustatytų pagal 6 straipsnio 1 dalies b punktą priimtame įgyvendinimo akte;
                        
                     
                           e)
                        
                        
                           pateikia nuomonę dėl 16 straipsnyje nurodytos ataskaitos projekto.
                        
                     
            
               3.   Vykstant 10 straipsnyje nurodytam perdavimo ir perėmimo procesui e. CODEX patariamoji grupė renkasi į posėdžius reguliariai ir bent kas antrą mėnesį, kol perdavimo ir perėmimo procesas sėkmingai užbaigiamas, o po to – bent kas šešis mėnesius.
            
            
               4.   E. CODEX patariamoji grupė po kiekvieno posėdžio atsiskaito e. CODEX programos valdybai. E. CODEX patariamoji grupė teikia technines ekspertines žinias, kad padėtų vykdyti e. CODEX programos valdybos užduotis.
            
            
               5.   E. CODEX patariamoji grupė į savo darbą įtraukia atitinkamus suinteresuotuosius subjektus ir ekspertus, įskaitant teisminių institucijų narius, teisės specialistus ir profesines organizacijas, kuriems sistema e. CODEX daro poveikį, kurie ją naudoja arba kurie joje dalyvauja.
            
         
         
            13 straipsnis
            E. CODEX programos valdyba
            
               1.   Ne vėliau kaip 2023 m. sausio 1 d. agentūros eu-LISA Valdančioji taryba įsteigia nuolatinę e. CODEX programos valdybą.
               E. CODEX programos valdyba:
               
                           a)
                        
                        
                           konsultuoja agentūros eu-LISA Valdančiąją tarybą klausimais, susijusiais su ilgalaikiu sistemos e. CODEX tvarumu, visų pirma 10 straipsnyje nurodyto perdavimo ir perėmimo proceso metu, dėl veiklos prioritetų nustatymo ir kitų strateginių įsipareigojimų;
                        
                     
                           b)
                        
                        
                           užtikrina tinkamą sistemos e.CODEX valdymą, ir
                        
                     
                           c)
                        
                        
                           stebi, kaip laikomasi teisminių institucijų nepriklausomumo principo, ir prireikus skatina imtis prevencinių arba taisomųjų veiksmų.
                        
                     E. CODEX programos valdyba neturi įgaliojimų atstovauti agentūros eu-LISA Valdančiosios tarybos nariams.
            
            
               2.   E. CODEX programos valdybą sudaro dešimt narių:
               
                           a)
                        
                        
                           12 straipsnyje nurodytos e. CODEX patariamosios grupės pirmininkas;
                        
                     
                           b)
                        
                        
                           aštuoni agentūros eu-LISA Valdančiosios tarybos paskirti nariai ir
                        
                     
                           c)
                        
                        
                           vienas Komisijos paskirtas narys.
                        
                     Kiekvienas e. CODEX programos valdybos narys turi pakaitinį narį. Agentūros eu-LISA Valdančioji taryba užtikrina, kad jos paskirti e. CODEX programos valdybos nariai ir pakaitiniai nariai turėtų reikiamos patirties, be kita ko, teisingumo srityje, ir ekspertinių žinių, susijusių su jų užduočių vykdymu.
            
            
               3.   E. CODEX programos valdybos narių ir jų pakaitinių narių kadencija trunka ketverius metus ir gali būti pratęsta.
            
            
               4.   Agentūra eu-LISA dalyvauja e. CODEX programos valdybos darbe. Tuo tikslu vienas agentūros eu-LISA atstovas dalyvauja e. CODEX programos valdybos posėdžiuose, kad galėtų atsiskaityti apie darbą, susijusį su sistema e. CODEX, ir apie bet kokį kitą su tuo susijusį darbą ir veiklą.
            
            
               5.   E. CODEX programos valdyba renkasi į posėdžius ne rečiau kaip kartą per šešis mėnesius, o prireikus ir dažniau. E. CODEX programos valdyba reguliariai ir bent po kiekvieno posėdžio teikia agentūros eu-LISA Valdančiajai tarybai rašytines sistemos e. CODEX padėties ir pažangos ataskaitas.
            
            
               6.   E. CODEX programos valdyba nustato savo darbo tvarkos taisykles – jas visų pirma sudaro taisyklės dėl:
               
                           a)
                        
                        
                           pirmininko ir pirmininko pavaduotojo pasirinkimo ir jų kadencijos;
                        
                     
                           b)
                        
                        
                           posėdžių vietų;
                        
                     
                           c)
                        
                        
                           posėdžių rengimo;
                        
                     
                           d)
                        
                        
                           suinteresuotųjų subjektų ir ekspertų, įskaitant teisminių institucijų narius, teisės specialistus ir profesines organizacijas, kuriems sistema e. CODEX daro poveikį, kurie ją naudoja arba kurie joje dalyvauja, dalyvavimo posėdžiuose;
                        
                     
                           e)
                        
                        
                           komunikacijos planų, kuriais užtikrinama, kad agentūros eu-LISA Valdančiosios tarybos nariai, nesantys e. CODEX programos valdybos nariais, būtų visapusiškai informuojami apie e. CODEX programos valdybos darbą.
                        
                     
            
               7.   E. CODEX programos valdybos pirmininkui ir pirmininko pavaduotojui mutatis mutandis taikoma Reglamento (ES) 2018/1726 21 straipsnio 1 dalis.
            
            
               8.   Visos e. CODEX programos valdybos narių ir jų pakaitinių narių patirtos kelionės ir gyvenimo išlaidos turi būti pagrįstos ir proporcingos ir jas atlygina agentūra eu-LISA pagal savo darbo tvarkos taisykles.
            
            
               9.   Agentūra eu-LISA teikia e. CODEX programos valdybai sekretoriato paslaugas.
            
         
         
            14 straipsnis
            Teisminių institucijų nepriklausomumas
            
               1.   Vykdydami šiame reglamente numatytas pareigas visi subjektai turi laikytis teisminių institucijų nepriklausomumo principo, atsižvelgdami į valdžių padalijimo principą.
            
            
               2.   Tuo tikslu agentūra eu-LISA įsipareigoja visus jai suteiktus išteklius, skirtus sistemai e. CODEX, skirti jos veikimui pagal šį reglamentą ir užtikrina, kad valdant sistemą e. CODEX dalyvautų teisingumo srities atstovai, laikantis 12 ir 13 straipsnių.
            
         
         
            15 straipsnis
            Pranešimai
            
               1.   Agentūrai eu-LISA sėkmingai perėmus atsakomybę už sistemą e. CODEX, ne vėliau kaip kiekvienų metų sausio 31 d. valstybės narės pateikia agentūrai eu-LISA šiuos statistinius duomenis:
               
                           a)
                        
                        
                           techninių pranešimų, išsiųstų ir gautų per kiekvieną patvirtintą e. CODEX prieigos tašką, skirtą jų teritorijoje esančioms sujungtosioms sistemoms, skaičių, pranešimus grupuojant pagal atitinkamą patvirtintą e. CODEX prieigos tašką ir skaitmeninį procedūrų standartą, išskyrus atvejus, kai taikoma lygiavertė pranešimo tvarka pagal kitą Sąjungos teisės aktą;
                        
                     
                           b)
                        
                        
                           incidentų, kuriuos patyrė subjektai, eksploatuojantys patvirtintus e. CODEX prieigos taškus, skirtus jų teritorijoje esančioms sujungtosioms sistemoms, ir kurie padarė poveikį sistemos e. CODEX saugumui, skaičių ir rūšį, išskyrus atvejus, kai taikoma lygiavertė pranešimo tvarka pagal kitą Sąjungos teisės aktą.
                        
                     
            
               2.   Agentūrai eu-LISA sėkmingai perėmus atsakomybę už sistemą e. CODEX, ne vėliau kaip kiekvienų metų sausio 31 d. Komisija pateikia agentūrai eu-LISA šiuos statistinius duomenis:
               
                           a)
                        
                        
                           techninių pranešimų, išsiųstų ir gautų per kiekvieną patvirtintą e. CODEX prieigos tašką, kurį eksploatuoja Sąjungos institucija, organas, tarnyba arba agentūra, skaičių, pranešimus grupuojant pagal atitinkamą patvirtintą e. CODEX prieigos tašką ir skaitmeninį procedūrų standartą, išskyrus atvejus, kai taikoma lygiavertė pranešimo tvarka pagal kitą Sąjungos teisės aktą;
                        
                     
                           b)
                        
                        
                           incidentų, kuriuos patyrė subjektai, eksploatuojantys patvirtintus e. CODEX prieigos taškus, kai tie subjektai yra Sąjungos institucijos, organai, tarnybos ir agentūros, ir kurie padarė poveikį sistemos e. CODEX saugumui, skaičių ir rūšį, išskyrus atvejus, kai taikoma lygiavertė pranešimo tvarka pagal kitą Sąjungos teisės aktą.
                        
                     
            
               3.   Pranešimais pagal šio straipsnio 1 ir 2 dalis patvirtinama, ar patvirtintų e. CODEX prieigos taškų ir skaitmeninių procedūrų standartų sąrašai, nurodyti 6 straipsnio 4 dalyje ir 8 straipsnio 1 dalyje, yra atnaujinti.
            
         
         
            16 straipsnis
            Stebėsena ir ataskaitų teikimas
            
               1.   Praėjus dvejiems metais po to, kai agentūra eu-LISA bus perėmusi atsakomybę už sistemą e. CODEX, o vėliau – kas dvejus metus agentūra eu-LISA teikia Komisijai sistemos e. CODEX techninio veikimo ir naudojimo, įskaitant sistemos e. CODEX saugumą, ataskaitą.
            
            
               2.   Agentūra eu-LISA iš Komisijos ir valstybių narių pagal 6 straipsnio 4 dalį, 8 straipsnio 1 dalį ir 15 straipsnį gautus duomenis konsoliduoja ir pagal šio straipsnio 1 dalį teikiamoje ataskaitoje pateikia šiuos rodiklius:
               
                           a)
                        
                        
                           skaitmeninių procedūrų standartų, kuriems per ataskaitinį laikotarpį naudota sistema e. CODEX, sąrašą ir skaičių;
                        
                     
                           b)
                        
                        
                           patvirtintų e. CODEX prieigos taškų skaičių kiekvienoje valstybėje narėje ir pagal kiekvieną skaitmeninį procedūrų standartą;
                        
                     
                           c)
                        
                        
                           per sistemą e. CODEX kiekvieno iš patvirtintų e. CODEX prieigos taškų kiekvienam kitam iš patvirtintų e. CODEX prieigos taškų siųstų techninių pranešimų skaičių pagal kiekvieną skaitmeninį procedūrų standartą;
                        
                     
                           d)
                        
                        
                           incidentų, darančių poveikį sistemos e. CODEX saugumui, skaičių ir rūšį, taip pat informaciją apie atitiktį e. CODEX saugumo planui.
                        
                     
            
               3.   Praėjus trejiems metams po to, kai agentūra eu-LISA bus perėmusi atsakomybę už sistemą e. CODEX, o vėliau – kas ketverius metus Komisija pateikia bendrą sistemos e. CODEX vertinimą. Tas bendras vertinimas apima šio reglamento taikymo vertinimą, taip pat rezultatų, pasiektų įgyvendinant siekiamus tikslus, analizę; jame gali būti pasiūlyti galimi būsimi veiksmai. Rengdama tuos vertinimus Komisija, remdamasi objektyviais motyvais, taip pat iš naujo įvertina e. CODEX programos valdybos vaidmenį ir tai, ar ji turi toliau veikti, ir prireikus pasiūlo, kaip ją patobulinti. Komisija bendrą vertinimą perduoda Europos Parlamentui ir Tarybai.
            
         
         
            17 straipsnis
            Bendradarbiavimas su tarptautinėmis organizacijomis
            
               1.   Agentūra eu-LISA gali sudaryti darbo tvarkos susitarimus su tarptautinėmis organizacijomis arba joms pavaldžiais organais, kurių veiklą reglamentuoja tarptautinė viešoji teisė, arba kitais atitinkamais subjektais ar organais, įsteigtais dviejų ar daugiau valstybių susitarimu arba tokio susitarimo pagrindu, siekiant suteikti jiems galimybę prašyti techninės paramos ir ją gauti naudojantis sistema e. CODEX. Tie darbo tvarkos susitarimai sudaromi laikantis Reglamento (ES) 2018/1726 43 straipsnio.
            
            
               2.   Šio straipsnio 1 dalyje nurodytais darbo tvarkos susitarimais gali būti numatyta paskirti po vieną fizinį asmenį iš kiekvienos tarptautinės organizacijos, organo arba subjekto kaip korespondentą, turintį teisę prašyti techninės paramos ir ją gauti, kaip nurodyta 7 straipsnio 1 dalies f punkte, laikantis pagal 6 straipsnio 1 dalies b punktą priimtuose įgyvendinimo aktuose nustatytų sąlygų, jei tokia techninė parama nedaro poveikio 20 straipsnio 1 dalyje nurodytoms išlaidoms.
            
         
         3 SKYRIUS
         
            DALINIO KEITIMO NUOSTATOS
         
         
            18 straipsnis
            Reglamento (ES) 2018/1726 daliniai pakeitimai
            Reglamentas (ES) 2018/1726 iš dalies keičiamas taip:
            
                        1)
                     
                     
                        1 straipsnis iš dalies keičiamas taip:
                        
                                    a)
                                 
                                 
                                    įterpiama ši dalis:
                                    
                                       „4a.   „Agentūra yra atsakinga už tarpvalstybinio elektroninio keitimosi duomenimis vykdant teisminį bendradarbiavimą civilinėse ir baudžiamosiose bylose kompiuterinės sistemos (sistemos e. CODEX) plėtojimą ir operacijų valdymą, įskaitant techninį plėtojimą.““;
                                    
                                 
                              
                                    b)
                                 
                                 
                                    5 dalis pakeičiama taip:
                                    
                                       „5.   Agentūrai gali būti suteikta atsakomybė už didelės apimties IT sistemų laisvės, saugumo ir teisingumo erdvėje, kurios nėra nurodytos šio straipsnio 3, 4 ir 4a dalyse, įskaitant esamas sistemas, parengimą, plėtojimą arba operacijų valdymą tik tuo atveju, jeigu tai numatyta tas sistemas reglamentuojančiais atitinkamais Sąjungos teisės aktais, remiantis SESV 67–89 straipsniais, kai tinkama, atsižvelgiant į šio reglamento 14 straipsnyje nurodytą mokslinių tyrimų eigą ir šio reglamento 15 straipsnyje nurodytus bandomųjų projektų ir koncepcijų pagrįstumo įrodymų rezultatus.“;
                                    
                                 
                              
                  
                        2)
                     
                     
                        įterpiamas šis straipsnis:
                        
                           „8b straipsnis
                           Su sistema e. CODEX susijusios užduotys
                           Sistemos e. CODEX atžvilgiu Agentūra vykdo:
                           
                                       a)
                                    
                                    
                                       užduotis, pavestas jai Europos Parlamento ir Tarybos reglamentu (ES) 2022/850 (*1);
                                    
                                 
                                       b)
                                    
                                    
                                       užduotis, susijusias su mokymu apie sistemos e. CODEX techninį naudojimą, įskaitant mokomosios medžiagos teikimą internete.
                                    
                                 
                        
                           (*1)  2022 m. gegužės 30 d. Europos Parlamento ir Tarybos reglamentas (ES) 2022/850 dėl tarpvalstybinio elektroninio keitimosi duomenimis teisminio bendradarbiavimo civilinėse ir baudžiamosiose bylose srityje kompiuterinės sistemos (sistemos e. CODEX), kuriuo iš dalies keičiamas Reglamentas (ES) 2018/1726 (OL L 150, 2022 5 31, p. 1).“;"
                        
                     
                  
                        3)
                     
                     
                        14 straipsnio 1 dalis pakeičiama taip:
                        
                           „1.   Agentūra stebi SIS II, VIS, „Eurodac“, AIS, ETIAS, „DubliNet“, ECRIS-TCN, sistemos e. CODEX ir kitų 1 straipsnio 5 dalyje nurodytų didelės apimties IT sistemų operacijų valdymui svarbių mokslinių tyrimų eigą.“;
                        
                     
                  
                        4)
                     
                     
                        17 straipsnio 3 dalyje po antros pastraipos įterpiama ši pastraipa:
                        „1 straipsnio 4a dalyje ir 8b straipsnyje nurodytos su sistemos e. CODEX plėtojimu ir operacijų valdymu susijusios užduotys vykdomos Taline (Estija).“;
                     
                  
                        5)
                     
                     
                        19 straipsnio 1 dalis iš dalies keičiama taip:
                        
                                    a)
                                 
                                 
                                    ff punktas pakeičiamas taip:
                                    
                                                „ff)
                                             
                                             
                                                patvirtina ataskaitas dėl toliau nurodytų sistemų techninio veikimo:
                                                
                                                            i)
                                                         
                                                         
                                                            SIS – pagal Europos Parlamento ir Tarybos reglamento (ES) 2018/1861 (*2) 60 straipsnio 7 dalį ir Europos Parlamento ir Tarybos reglamento (ES) 2018/1862 (*3) 74 straipsnio 8 dalį;
                                                         
                                                      
                                                            ii)
                                                         
                                                         
                                                            VIS – pagal Reglamento (EB) Nr. 767/2008 50 straipsnio 3 dalį ir Sprendimo 2008/633/TVR 17 straipsnio 3 dalį;
                                                         
                                                      
                                                            iii)
                                                         
                                                         
                                                            AIS – pagal Reglamento (ES) 2017/2226 72 straipsnio 4 dalį;
                                                         
                                                      
                                                            iv)
                                                         
                                                         
                                                            ETIAS – pagal Reglamento (ES) 2018/1240 92 straipsnio 4 dalį;
                                                         
                                                      
                                                            v)
                                                         
                                                         
                                                            ECRIS-TCN ir ECRIS nuorodų sistemos – pagal Reglamento (ES) 2019/816 36 straipsnio 8 dalį;
                                                         
                                                      
                                                            vi)
                                                         
                                                         
                                                            sąveikumo komponentų – pagal Reglamento (ES) 2019/817 78 straipsnio 3 dalį ir Reglamento (ES) 2019/818 74 straipsnio 3 dalį;
                                                         
                                                      
                                                            vii)
                                                         
                                                         
                                                            sistemos e. CODEX – pagal Reglamento (ES) 2022/850 16 straipsnio 1 dalį;
                                                         
                                                      
                                          
                                       (*2)  2018 m. lapkričio 28 d. Europos Parlamento ir Tarybos reglamentas (ES) 2018/1861 dėl Šengeno informacinės sistemos (SIS) sukūrimo, eksploatavimo ir naudojimo patikrinimams kertant sieną, kuriuo iš dalies keičiama Konvencija dėl Šengeno susitarimo įgyvendinimo ir iš dalies keičiamas bei panaikinamas Reglamentas (EB) Nr. 1987/2006 (OL L 312, 2018 12 7, p. 14)."
                        
                                    
                                       (*3)  2018 m. lapkričio 28 d. Europos Parlamento ir Tarybos reglamentas (ES) 2018/1862 dėl Šengeno informacinės sistemos (SIS) sukūrimo, eksploatavimo ir naudojimo policijos bendradarbiavimui ir teisminiam bendradarbiavimui baudžiamosiose bylose, kuriuo iš dalies keičiamas ir panaikinamas Tarybos sprendimas 2007/533/TVR ir panaikinamas Europos Parlamento ir Tarybos reglamentas (EB) Nr. 1986/2006 ir Komisijos sprendimas 2010/261/ES (OL L 312, 2018 12 7, p. 56).“;"
                        
                                 
                              
                                    b)
                                 
                                 
                                    mm punktas pakeičiamas taip:
                                    
                                                „mm)
                                             
                                             
                                                užtikrina, kad kasmet būtų skelbiamas:
                                                
                                                            i)
                                                         
                                                         
                                                            kompetentingų institucijų, įgaliotų tiesiogiai ieškoti duomenų, esančių SIS, sąrašas pagal Reglamento (ES) 2018/1861 41 straipsnio 8 dalį ir Reglamento (ES) 2018/1862 56 straipsnio 7 dalį, kartu su nacionalinių SIS sistemų tarnybų (N.SIS tarnybų) ir SIRENE biurų sąrašu atitinkamai pagal Reglamento (ES) 2018/1861 7 straipsnio 3 dalį ir Reglamento (ES) 2018/1862 7 straipsnio 3 dalį;
                                                         
                                                      
                                                            ii)
                                                         
                                                         
                                                            kompetentingų institucijų sąrašas pagal Reglamento (ES) 2017/2226 65 straipsnio 2 dalį;
                                                         
                                                      
                                                            iii)
                                                         
                                                         
                                                            kompetentingų institucijų sąrašas pagal Reglamento (ES) 2018/1240 87 straipsnio 2 dalį;
                                                         
                                                      
                                                            iv)
                                                         
                                                         
                                                            centrinių institucijų sąrašas pagal Reglamento (ES) 2019/816 34 straipsnio 2 dalį;
                                                         
                                                      
                                                            v)
                                                         
                                                         
                                                            institucijų sąrašas pagal Reglamento (ES) 2019/817 71 straipsnio 1 dalį ir Reglamento (ES) 2019/818 67 straipsnio 1 dalį;
                                                         
                                                      
                                                            vi)
                                                         
                                                         
                                                            patvirtintų e. CODEX prieigos taškų sąrašas pagal Reglamento (ES) 2022/850 7 straipsnio 1 dalies h punktą;“;
                                                         
                                                      
                                          
                              
                  
                        6)
                     
                     
                        27 straipsnio 1 dalyje įterpiamas šis punktas:
                        
                                    „dc)
                                 
                                 
                                    e. CODEX patariamoji grupė;“.
                                 
                              
                  
         4 SKYRIUS
         
            BAIGIAMOSIOS NUOSTATOS
         
         
            19 straipsnis
            Komiteto procedūra
            
               1.   Komisijai padeda komitetas. Tas komitetas – tai komitetas, kaip tai suprantama Reglamente (ES) Nr. 182/2011.
            
            
               2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
            
         
         
            20 straipsnis
            Išlaidos
            
               1.   Išlaidos, patiriamos vykdant 7 straipsnyje nurodytas užduotis, dengiamos iš Sąjungos bendrojo biudžeto.
            
            
               2.   Išlaidas, patiriamas vykdant 8 ir 9 straipsniuose nurodytas užduotis, dengia valstybės narės arba patvirtintus e. CODEX prieigos taškus eksploatuojantys subjektai.
            
         
         
            21 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2022 m. gegužės 30 d.
            
               
                  Europos Parlamento vardu
               
               
                  Pirmininkė
               
               R. METSOLA
            
            
               
                  Tarybos vardu
               
               
                  Pirmininkas
               
               B. LE MAIRE
            
         
         
            (1)  OL C 286, 2021 7 16, p. 82.
         
            (2)  2022 m. kovo 24 d. Europos Parlamento pozicija (dar nepaskelbta Oficialiajame leidinyje) ir 2022 m. balandžio 12 d. Tarybos sprendimas.
         
            (3)  2018 m. lapkričio 14 d. Europos Parlamento ir Tarybos reglamentas (ES) 2018/1726 dėl Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūros (eu-LISA), kuriuo iš dalies keičiamas Reglamentas (EB) Nr. 1987/2006 ir Tarybos sprendimas 2007/533/TVR bei panaikinamas Reglamentas (ES) Nr. 1077/2011 (OL L 295, 2018 11 21, p. 99).
         
            (4)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
         
            (5)  2014 m. liepos 23 d. Europos Parlamento ir Tarybos reglamentas (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB (OL L 257, 2014 8 28, p. 73).
         
            (6)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (7)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (8)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuria panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).
         
            (9)  OL C 202, 2011 7 8, p. 13.
         
            (10)  2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių) (OL L 201, 2002 7 31, p. 37).
      
      
         
            PRIEDAS
            
               AGENTŪRAI EU-LISA PAGAL 10 STRAIPSNĮ PERDUOTINI PROGRAMINĖS ĮRANGOS PRODUKTAI, DOKUMENTAI IR KITI IŠTEKLIAI
            
            
                        1)
                     
                     
                        Centrinė testavimo platforma;
                     
                  
                        2)
                     
                     
                        „Configuration Management Tool“ (konfigūracijos valdymo priemonė) – programinės įrangos produktas, naudojamas siekiant padėti vykdyti 7 straipsnio 1 dalies c punkte nurodytą užduotį;
                     
                  
                        3)
                     
                     
                        „Metadata Workbench“ – programinės įrangos produktas, naudojamas siekiant padėti vykdyti tam tikras 7 straipsnyje nurodytų užduočių dalis;
                     
                  
                        4)
                     
                     
                        ES e. teisingumo bazinis žodynas – pakartotinai vartotinų semantinių terminų ir apibrėžčių išteklius, naudojamas siekiant ilgainiui ir visais naudojimo atvejais užtikrinti duomenų nuoseklumą ir duomenų kokybę;
                     
                  
                        5)
                     
                     
                        architektūros dokumentai – dokumentai, naudojami siekiant suteikti atitinkamiems suinteresuotiesiems subjektams techninių ir informatyvių žinių apie pasirinktinus standartus, kuriuos turi atitikti kiti sistemos e. CODEX ištekliai.